钦定古今图书集成/明伦汇编/官常典/第763卷 > 李向中 吴锺峦 朱永佑 张名扬
## 钦定古今图书集成/明伦汇编/官常典/第763卷 > 李向中 吴锺峦 朱永佑 张名扬

按《明外史张肯堂传》：“向中，钟祥人。崇祯十三年进士。
授长兴知县。以才调秀水，著廉惠声。福王时，历车驾
郎中，苏松兵备副使。唐王以为尚宝卿。闽事败，避海
滨。鲁王监国，召为右佥都御史，从航海，进兵部尚书，
从至舟山。及是破，大帅召向中，不赴，发兵捕之，以衰
绖见。大帅呵之曰：‘聘汝不至，捕即至，何也’？向中从容”
曰：“前则辞官，今就戮尔。”锺峦，字峦稚，武进人。崇祯七
年进士。授长兴知县。时亟征练饷，锺峦以旱潦缓其
税，不中额，谪绍兴照磨。逾年，移桂林推官。闻京师变，
流涕曰：“马君常必能死节。”已而信至，士奇果死。福王
立，迁礼部主事。抵南雄，闻南都失，转赴福建，痛陈国
计。鲁王起兵，以锺峦为礼部尚书，往来普陀山中。及
宁波已失，锺峦慷慨谓人曰：“昔仲达死珰祸，吾以诸
生不得死君；常死贼难，吾以远臣不得从死。今其时
矣！”乃急渡海，入昌国卫之孔庙，积薪左庑下，抱孔子
木主自焚死。仲达名应昇，锺峦弟子，忤魏忠贤，死党
祸者也。永佑，字爰启，崇祯七年进士。授刑部主事，改吏部。罢归，事唐王。后至舟山，城破，被执，愿为僧，乃被
戮。名扬，名振弟；城破，母范以下自焚者数十人。王朝
相闻城破，护王妃陈氏、贵嫔张氏、义阳王妃杜氏入
井，用巨石覆之，自刎。其旁开国母瑛、明楫妻，皆自尽。